Die Rakkers – COProductions
Hierdie opwindende nuwe groep is 'n hartsprojek wat se doel is om die skatkis van Afrikaanse liedjies vir nuwe generasies te bewaar. "Ons wil graag hê ons kinders moet na die immergroen Afrikaanse liedjies kan luister waarmee ons grootgeword het, op die digitale platforms wat almal vandag gebruik," vertel Nadia Beukes en Hendri Myburgh die stigterslede van Die Rakkers.
Die eerste vrystelling getiteld, Die Rakkers Is Hier! word digitaal bekendgestel op Internasionale Moedertaaldag wat op 21 Februarie vanjaar gevier word. Die FAK, Afrikaans.com, AfriForum Teater en CO Productions het kragte saamgesnoer om hierdie projek te loods.
Die eerste vrystelling Die Rakkers Is Hier! sluit in ou FAK-gunstelinge soos Hoedjies Van Papier, Hansie Slim, Wielie Walie, Dis Heerlike Lente en Saai Die Waatlemoen. Die snit sal 21 Februarie op alle digitale stromingsplatforms beskikbaar wees asook verskeie sosiale media platforms.
Die Rakkers is… Nadia Beukes, Lee Scott, Hendri Myburgh en Pulane Nel-Sekepe en elke lid van die groep verteenwoordig ook 'n kleur – rooi, groen, blou en geel – wat bydra tot die opvoedkundige deel van die projek.
Die rooi rakker, NADIA BEUKES het geen bekendstelling nodig nie – Getroud Met Rugby aktrise, Boer Soek 'n Vrou-aanbieder, stemkunstenaar en Ma van twee pragtige seuns.
Die blou rakker, HENDRI MYBURGH het jou oggend meer draaglik gemaak op kykNET se Die Groot Ontbyt tot hy einde 2021 as aanbieder gegroet het. Hy was ook deel van die musiekfliek, As Jy Sing en is 'n pa van twee kleuters.
Die groen rakker, PULANE NEL-SEKEPE het harte gesteel op die klankgolwe van JacarandaFM en ook as TV-aanbieder. Sy het ook hope ervaring in kinderteater en werk gereeld agter die skerms as vervaardiger.
Die geel rakker, LEE SCOTT is seker een van ons land se beste manlike stemme en het begin as lid van die sanggroep, Hi-5 voor hy 'n solo loopbaan aangepak het en nou ook stemafrigter by sy eie sangskool is.
Die bekroonde internasionale vervaardiger, Vaughan Gardiner – ook pa van twee woelwaters – is verantwoordelik vir die musikale- en stemverwerkings asook finale meng van Die Rakkers vanuit Dubai terwyl Ferdinand Skead plaaslik die stemme opgeneem het.
Afrikaans is die taal waarin ons praat, droom, stories vertel en musiek maak. Afrikaans is nie net 'n skatkis van woorde en gesegdes nie, maar 'n diskoteek van musiek – musiek wat Die Rakkers vir hul nageslagte wil bewaar. Dit is tyd om nuwe asem in die ou-bekende Afrikaanse treffers te blaas en dalk selfs nuwe treffers vrystel om vir 'n volgende generasie na te laat terwyl ons deur dit alles, selfs net vir 'n oomblik vergeet van dit wat swaar en seer is en na 'n ander wêreld ontsnap…
"Meer as 85 jaar nadat die FAK-Sangbundel die eerste keer tuis geraak het in die klaskamers, huise en harte van Afrikaanssprekendes met liedjies soos Hansie Slim, Wielie Wielie Walie en Saai Die Waatlemoen, maak Die Rakkers dit weer plesierig vir oud en jonk om saam te kan sing," sê Johan Jansen van Vuuren, bemarkingsbestuurder van die FAK. "Die projek word met trots deur die FAK as kultuurvennoot ondersteun om onder andere die 85ste verjaarsdag van die Sangbundel te vier," vertel hy.
"Ons is opgewonde om deel te wees van hierdie projek wat vermaak en inspireer – in en deur Afrikaans. Moedertaalonderrig is vir ons van groot belang en ons glo dat deur te skep in Afrikaans op 'n wyse waarby die jong generasies kan aanklank vind, 'n groot bydrae lewer in die voortbestaan en bevordering van Afrikaans," sê Milanie Vosloo Afrikaans.com Projekbestuurder.
"Die AfriForum Teater het sonder skroom besluit om deel te word van dié opwindende nuwe projek wat goeie gehalte Afrikaanse kindervermaak skep," vertel Carien Bloem die bestuurder van AfriForum Teater. "Ons voel saam met die kunstenaars sterk oor die nalatenskap wat ons vir ons kinders in ons pragtige taal Afrikaans los. Om ou bekende FAK-liedjies af te stof en nuut te maak vir die jongspan was in die kol. Die voortbestaan van Afrikaans, ongeag die genre, sal altyd vir AfriForum Teater belangrik wees," voeg sy by.
"Dis so lekker om saam met kunstenaars en rolspelers te werk wat so 'n onblusbare passie vir hul taal het en wil seker maar dat die jongspan ook in Afrikaans vermaak kan word vir jare wat kom," vertel Corné Oosthuizen van CO Productions. "Ons hoop dat Die Rakkers 'n vars nuwe asem in die vermaakkringe sal wees vir alle platforms van feeste tot kinderpartytjies," sê hy.
Internasionale Moedertaaldag is 21 Februarie en jou ondersteuning aan hierdie projek op die betrokke dag sal baie waardeer word. Vir enige telefoniese of in-studio onderhoude kontak Tanya Smith op tanya@coproductions.co.za of 012 751 3601.
DIE RAKKERS IS HIER!
Die Rakker is hier om te bly en kwaliteit Afrikaanse vermaak vir die jongspan te bring. Hier is die eerste medley van 'n klomp ou gunstelinge vir 'n nuwe generasie. Uitgereik in 2022.